અને ફરી એક વખત એણે પોતાની સાથેની કોલેજકાળમાં ઘટેલી એ ઘટના મને કહી સંભળાવી. કે કઈ રીતે એના માસીએ એક ‘સારી, સુંદર, અને સંસ્કારી છોકરી’ જોડે એનું ચોકઠું ગોઠવ્યું હતું. પણ એનું મન તો ક્યાંક બીજે જ ચોંટેલું હતું. અને માત્ર એટલું જ નહીં, એ બીજા સંબંધમાં એણે ઘણી હદો વટાવી હતી. પણ એણે પોતાની કારકિર્દીને લક્ષમાં લેતાં, માસીની પસંદગીથી માંડી પોતાના એ ‘અંગત સંબંધ’ સુધી બધાનો છેદ ઉડાવી મુક્યો હતો. અને પોતાની જીદ પર અડગ રહી ગ્રેજ્યુએશન બાદ શહેર બદલી નાંખી પત્રકારત્વમાં ઝંપલાવ્યું હતું ! અને એક રીતે જોઈએ તો એનું એ સાહસ પણ દાદ માંગી લે તેવું હતું. અને એની નિષ્ઠાને કારણે જ આજે એ પત્રકારત્વમાં એક સારા હોદ્દા પર પંહોચ્યો હતો !